Suchinthana/ta-wikipedia huggingface dataset:
கோவை விரைவுவண்டி

கோவை விரைவுத் தொடருந்து, இந்திய இரயில்வேயினால் தினசரி செயல்படுத்தப்படும் தொடருந்து சேவையாகும். இது சென்னை சென்ட்ரல், கோயம்புத்தூர் சந்திப்பு ஆகிய நிலையங்களுக்கு இடையே இயக்கப்படுகிறது. இது ஏப்ரல் 14, 1977 இல் தனது முதல் பயணத்தினைத் தொடங்கியது. மணிக்கு 65 கிலோ மீட்டர் வேகத்தில் செயல்படுவதன் மூலம் இந்தியாவின் விரைவு ரயில்களில் ஒன்றாகக் கருதப்படுகிறது. அத்துடன் இது தென்னக ரயில்வேயின் பெருமைக்குரிய ரயில்களில் ஒன்று. இது 12675, 12676 ஆகிய வண்டி எண்களுடன் செயல்படுகிறது.

இஞ்சின்
ஈரோடு முதல் ராயப்புரம் வரை WAP4 இஞ்சினுடன் செயல்படும் இந்த ரயில், சிலவேளைகளில் மிகவும் சக்தி வாய்ந்த WAP7 இஞ்சினையும் பயன்படுத்துகிறது.

வரலாற்று செய்திகள்
ஆரம்பத்தில் இதன் வண்டி எண் 75/76 ஆக இருந்து, பின்னர் 80 காலகட்டங்களில் 2675/2676 ஆக மாறியது. அந்த காலகட்டத்தில் ரயில் வண்டி எண் நான்கு இலக்கங்களில் இருக்க வேண்டும் என இந்திய ரயில்வே கூறியதே இதற்குக் காரணம். 2011 ஆம் ஆண்டின் டிசம்பர் மாதம் முதல், ஐந்து இலக்க வண்டி எண்கள் இந்தியாவில் அனுமதிக்கப்பட்டதால் கோவை விரைவு ரயிலின் வண்டி எண் மறுபடியும் மாற்றப்பட்டு 12675/12675 என்றானது.

சேவைகள்
தினசரி செயல்படும் இந்த ரயில்சேவையில் குளிர்பதன வசதியுடன் கூடிய ரயில் பெட்டிகள், அவையில்லாத சாதாரண ரயில்பெட்டிகள் மற்றும் உணவகம் போன்ற வசதிகள் உள்ளன. 12679 என்ற வண்டி எண்ணுடன் செயல்படும் சென்னை சென்ட்ரல் -  கோயம்பத்தூர் நகரங்களுக்கிடைப்பட்ட விரைவு ரயிலானது எதிர்வரும் வழிப்பங்கீட்டு ரயிலாகும்.

வழித்தடமும் நிறுத்தங்களுக்கான நேரமும்

வண்டி எண் 12676
இது கோயம்பத்தூர் சந்திப்பில் இருந்து சென்னை சென்ட்ரல் வரை செயல்படுகிறது. 7 மணி நேரம், 30 நிமிடங்கள் இதன் மொத்த பயண நேரம் ஆகும். இந்த வழித்தடத்தினில் 10 நிறுத்தங்களில் நின்று செல்கிறது. மணிக்கு சராசரியாக 66 கிலோ மீட்டர் வேகத்தில் சுமார் 496 கிலோ மீட்டர் தொலைவினை 7 மணி நேரம் 30 நிமிடங்களில் கடக்கிறது. கோயம்பத்தூர் சந்திப்பு, சென்னை சென்ட்ரல் ஆகியவற்றிற்கு இடைப்பட்ட 93 ரயில் நிறுத்தங்களில் 10 நிறுத்தங்களில் மட்டுமே நின்று செல்கிறது. புறப்படும் நேரத்தில் சராசரியாக நான்கு நிமிடங்கள் தாமதத்தினையும், வந்தடையும்போது சராசரியாக 18 நிமிடங்கள் தாமதத்தினையும் கொண்டுள்ளது. இதன் ரயில் பெட்டிகளின் அடுக்கு விவரங்கள் பின்வருமாறு.

L – SLR – UR – C1 – C2 – D1 – D2 – D3 – D4 – PC – D5 – D6 – D7 – D8 – D9 – D10 – D11 – D12 – D13 – D14 – UR – UR – UR – SLR

வண்டி எண் 12675
இது சென்னை சென்ட்ரலில் இருந்து கோயம்பத்தூர் சந்திப்பு வரை செயல்படுகிறது. 7 மணி நேரம், 30 நிமிடங்கள் இதன் மொத்த பயண நேரம் ஆகும். இந்த வழித்தடத்தினில் 9 நிறுத்தங்களில் நின்று செல்லும். மணிக்கு சராசரியாக 66 கிலோ மீட்டர் வேகத்தில் சுமார் 496 கிலோ மீட்டர் தொலைவினை 7 மணி நேரம், 30 நிமிடங்களில் கடக்கிறது. சென்னை சென்ட்ரல், கோயம்பத்தூர் சந்திப்பு ஆகியவற்றிற்கு இடைப்பட்ட 93 ரயில் நிறுத்தங்களில் 9 நின்று செல்கிறது. புறப்படும் நேரத்தில் சராசரியாக ஒரு நிமிடம் தாமதத்தினையும், வந்தடையும்போது சராசரியாக 7 நிமிடங்கள் தாமதத்தினையும் கொண்டுள்ளது. இதன் ரயில் பெட்டிகளின் அடுக்கு விவரங்கள் பின்வருமாறு.

L – SLR – UR – UR – D14 – D13 – D12 – D11 – D10 – D9 – D8 – D7 – D6 – D5 – PC – D4 – D3 – D2 – C2 – C1 – UR – UR – SLR

மேற்கோள்கள்

புற இணைப்புகள் 
Kovai Express Route

இந்திய விரைவுவண்டிகள்
தென்னக இரயில்வே தொடர்வண்டிகள்
தமிழகத்தில் தொடருந்து போக்குவரத்து
கோயம்புத்தூரில் போக்குவரத்து
மா. சுப்பிரமணியம் (அரசியல்வாதி)

மா.  சுப்ரமணியம்  (M. Subramaniam) என்பவர் ஒரு தமிழக அரசியலரும், அமைச்சரும் ஆவார். திராவிட முன்னேற்றக் கழகம் (திமுக) கட்சி உறுப்பினரான இவர் 2006-2011 காலகட்டத்தில் தமிழ்நாட்டின் தலைநகரான சென்னையின் மாநகர மேயராக இருந்தார். மீண்டும் திமுக வேட்பாளராக 2011 இல் மேயர் தேர்தலில் போட்டியிட்டார், ஆனால் அதிமுகவின் சைதை சா. துரைசாமியிடம் தோல்வியடைந்தார். 2016 தமிழக சட்டமன்றத் தேர்தலின்போது சைதாபேட்டை தொகுதியில் போட்டியிட்டு சட்டப் பேரவைக்கு தேர்ந்தெடுக்கப்பட்டுள்ளார். கிண்டி தொழிற்குடியிருப்பில் வாழும் இவர் ஒரு வழக்கறிஞர் ஆவார். இவர் 1999 இல் இருந்து சென்னை உயர்நீதிமன்றத்தில் வழக்கறிஞராக உள்ளார்.

முன்வாழ்க்கை 
மா. சுப்பிரமணியம் அப்போதைய வட ஆற்காடு மாவட்டம், வாணியம்பாடிக்கு அருகில் உள்ள ஒரு சிற்றூரில் பிறந்தார். பின்னர் இவரது குடும்பமானது சித்தூர் அருகில் உள்ள புல்லூர் கிராமத்தில் குடியேறியது. இவர் அங்கேயே தன் துவக்கக் கல்வியை பயின்றார். பின்னர் குடும்பம் சென்னைக்கு இடம் பெயர்ந்தது.

கல்வி
சுப்பிரமணியன், சைதாப்பேட்டை அரசு மேல்நிலைப் பள்ளியில் தனது உயர் கல்வியை நிறைவு செய்தார். பின்னர்  திறந்தவெளி பல்கலைக்கழகத்தில்  இளங்கலை பட்டப்படிப்பையும் பெங்களூர் ஹவ்னூர் சட்டக்கல்லூரியில் தனது சட்டப்படிப்பையும் (எல்.எல்.பி) முடித்தார்.

பணி
இவருக்கு உடற்பயிற்சி நிலையத்தில் உடற்பயிற்சிசெய்தல், திரைப்படங்கள், யோகா போன்றவற்றில் ஆர்வம் உண்டு. இவர் ஒரு மாரத்தான் வீரரும் கூட தனது முதல் மாரத்தானை 2014 ஆம் ஆண்டு புதுச்சேரி ஆரோவிலில் நடந்த மாரத்தான் போட்டியில் கலந்து கொண்டவர், இதுவரை 100 மாரத்தான் போட்டிகளைக் கடந்துள்ளார்.

அரசியல் வாழ்க்கை 
இவர் 1976 ஆம் ஆண்டு திமுகவில் சேர்ந்தார். 1996-2006 காலகட்டத்தில் சென்னை மாநகராட்சி அவைத்தலைவராக இருந்தார்.  திமுக இளைஞர் அணியின் துணை பொதுச் செயலாளராக இருக்கும் இவர் ஸ்டாலினின் ஒரு தீவிர ஆதரவாளர். இவர் 2006-2011 காலகட்டத்தில் தமிழ்நாட்டின் தலைநகரான சென்னையின் மாநகர மேயராக இருந்தார். மீண்டும் திமுக வேட்பாளராக 2011 இல் மேயர் தேர்தலில் போட்டியிட்டார். ஆனால் அதிமுகவின் சைதை சா. துரைசாமியிடம் தோல்வியடைந்தார். 2016 தமிழக சட்டமன்றத் தேர்தலின்போது சைதாபேட்டை தொகுதியில் போட்டியிட்டு சட்டப் பேரவைக்கு தேர்ந்தெடுக்கப்பட்டார். 2021 தமிழ்நாடு சட்டமன்றத் தேர்தலில் சைதாபேட்டை சட்டமன்ற உறுப்பினராக மீண்டும் தேர்ந்தெடுக்கபட்டார். இதையடுத்து 2021 மே 7 அன்று தமிழக மருத்துவம் மற்றும் மக்கள் நல்வாழ்வு
(மக்கள் நல்வாழ்வு, மருத்துவக்கல்வி மற்றும் குடும்ப நலன்) அமைச்சசராக பதவியேற்றார்.

மேற்கோள்கள் 

சென்னை நகரத்தந்தைகள்
வாழும் நபர்கள்
திராவிட முன்னேற்றக் கழக அரசியல்வாதிகள்
15 ஆவது தமிழ்நாடு சட்டமன்ற உறுப்பினர்கள்
16 ஆவது தமிழ்நாடு சட்டமன்ற உறுப்பினர்கள்
தமிழ்நாட்டு அமைச்சர்கள்
சென்னை அரசியல்வாதிகள்
குரோமியம்(III) புளோரைடு

குரோமியம்((III) புளோரைடு (Chromium(III) fluoride) என்பது CrF3 என்ற மூலக்கூற்று வாய்ப்பாடு கொண்ட ஒரு  கனிம வேதியியல் சேர்மமாகும் இதே மூலக்கூற்று வாய்ப்பாடு  குரோமியத்தின் பல்வேறு நீரேற்றுகளுக்கும் பொருந்தும். பச்சை நிறத்துடன் படிகங்களாகக் காணப்படும் இச்சேர்மம் பொதுவானக் கரைப்பான்களில் கரையாது. ஆனால் வண்ண நீரேற்றுகளான [Cr(H2O)6]F3 மற்றும்  [Cr(H2O)6]F3•3H2O  போன்றவை நீரில் கரைகின்றன. முந்நீரேற்று வகை பச்சையாகவும், அறுநீரேற்று வகை கருநீலத்திலும் காணப்படுகின்றன. நீரிலி வகை புளோரைடு 1100 முதல் 1200 °செல்சியசு வெப்பநிலையில் பதங்கமாகிறது. அனைத்துக்  குரோமியம்(III) சேர்மங்களையும் போல இப்புளோரைடுகளும் எண்முக குரோமியம் மையங்களுடன் தோற்றமளிக்கின்றன. நீரிலி வகையில் , ஆறு ஒருங்கிணைவுத் தளங்கள் அடுத்துள்ள குரோமியம் மையங்களுடன் பாலமிட்டுள்ள புளோரைடு ஈந்தணைவிகளால் நிரப்பப்பட்டுள்ளன.  நீரேற்று வடிவங்கள் அணைத்திலும் புளோரைடு ஈந்தணைவிகள் தண்ணீர் மூலக்கூறுகளால் இடப்பெயர்ச்சி  செய்யப்பட்டுள்ளன.

தயாரிப்பு 
குரோமியம்(III) ஆக்சைடு மற்றும்  ஐதரோபுளோரிக் அமிலம் இரண்டும் வினைபுரிந்து குரோமியம்((III) புளோரைடு  உருவாகிறது:
Cr2O3 + 6 HF  +  9 H2O → 2 [Cr(H2O)6]F3. 

ஐதரசன் புளோரைடு மற்றும் குரோமிக் குளோரைடு இரண்டும் வினைபுரிவதால் நீரிலி வகை குரோமியம்((III) புளோரைடு  உருவாகிறது:
CrCl3 + 3 HF  → CrF3  + 3 HCl

பயன்கள் 
குரோமியம்((III) புளோரைடு அதிகமாகப் பயன்படுத்தப்படுவதில்லை என்றாலும் நெசவுத் தொழிலில் நிறம் நிறுத்தியாகவும் , அரிப்புத் தடுப்பியாகவும் பயன்படுத்தப்படுகிறது.

மேற்கோள்கள்

புளோரைடுகள்
உலோக ஆலைடுகள்
குரோமியம்(III) சேர்மங்கள்
1632

1632 (MDCXXXII) வியாழக்கிழமையில் ஆரம்பமான ஒரு கிரிகோரியன் நெட்டாண்டு ஆகும், அல்லது 10-நாட்கள் பின்தங்கிய பழைய ஜூலியன் நாட்காட்டியில் ஞாயிற்றுக்கிழமையில் ஆரம்பமான ஒரு நெட்டாண்டாகும்.

நிகழ்வுகள் 
 மார்ச் 29 - ஆங்கிலேயர் 1629 இல் கைப்பற்றிய கியூபெக் மாநிலம் மீண்டும் பிரெஞ்சுக் கட்டுப்பாட்டுக்குள் கொண்டுவர உடன்பாடு கையெழுத்தாகியது.
 மார்ச் - முப்பதாண்டுப் போர்: சுவீடன் பவேரியாவை முற்றுகையிட்டது.
 மே - முப்பதாண்டுப் போர்: மியூனிக் நகரம் சுவீடியப் படையினரால் கைப்பற்றப்பட்டது.
 சூன் 25 - எதியோப்பியாவின் பாசிலிடெசு பேரரசன் எதியோப்பிய பழமைவாதக் கிறித்தவத்தை அரச மதமாக அறிவித்தான். இயேசு சபையின் உடைமைகளைக் கைப்பற்றினான்.
 செப்டம்பர் 1 - பிரான்சின் பதின்மூன்றாம் லூயி மன்னனுக்கெதிரான கிளர்ச்சி அடக்கப்பட்டது. கிளர்ச்சியாளர்களின் தலைவர், பதின்மூன்றாம் லூயியின் சகோதரன், சரணடைந்தான்.
 அக்டோபர் 30 - பிரான்சின் பதின்மூன்றாம் லூயிக்கு எதிரான கிளர்ச்சியில் பங்குபற்றியமைக்காக மொண்டொமொரென்சி இளவரசர் இரண்டாம் என்றி தூக்கிலிடப்பட்டார்.
 நவம்பர் 16 - முப்பதாண்டுப் போர்: லூட்சனில் இடம்பெற்ற போரில் சுவீடன் மன்னன் இரண்டாம் குஸ்தாவுசு அடோல்பசு கொல்லப்பட்டார். அவரது 6-வயது மகள் கிறிஸ்டீனா அரசியாக அறிவிக்கப்பட்டாள்.
 அன்டிகுவா பர்புடாவில் ஆங்கிலேயர் குடியேறினர்.
 விஜய நகரப் பேரரசன் பெத்த வெங்கடராயனின் ஆட்சிக் காலம் ஆரம்பம்.
 ஆறு பிரெஞ்சு கப்புச்சின் துறவிகள் இந்தியாவில் முதன் முறையாக புதுச்சேரி வந்திறங்கினர்.
 யாழ்ப்பாணக் கோட்டை கட்டி முடிக்கப்பட்டது.

பிறப்புகள் 
 ஆகத்து 29 - ஜான் லாக், ஆங்கிலேய மெய்யியலாளர் (இ. 1704)
 அக்டோபர் 20 - சர் கிறிஸ்டோபர் ரென், ஆங்கிலேய கட்டிடக் கலைஞர், வானியலாளர், கணிதவியலர் (இ. 1723)
 அக்டோபர் 24 - ஆன்டன் வான் லீவன்ஹூக், டச்சு அறிவியலாளர் (இ. 1723)
 அக்டோபர் 31 - யொஹான்னெஸ் வெர்மீர், டச்சு ஓவியர் (இ. 1675)

இறப்புகள் 
 மேல்பத்தூர் நாராயண பட்டத்திரி, வடமொழிக் கவிஞர் (பி. 1560)

மேற்கோள்கள்

1632 நாட்காட்டி
குரோமியம் அசிட்டேட்டு ஐதராக்சைடு

குரோமியம் அசிட்டேட்டு ஐதராக்சைடு (Chromium acetate hydroxide) என்பது  (Cr3(OH)2(OOCCH3)7) என்ற மூலக்கூற்று வாய்ப்பாடு  கொண்ட ஒரு வேதிச் சேர்மம் ஆகும். பச்சை நிறத் துகளாக, அயனிச் சேர்மம் அல்லாத  இச்சேர்மம் அசிட்டோனில் கரையாது.

அமைப்பு 
மூன்று குரோமியம் அணுக்களைச் சுற்றிலும் இரண்டு ஐதராக்சில் தொகுதிகள் மற்றும் ஏழு OOCCH3  ஒரெதிரயனி அசிட்டேட்டு ஈந்தனைவிகள் அடுக்கப்பட்டுள்ள அமைப்பை குரோமியம் அசிட்டேட்டு ஐதராக்சைடு பெற்றிருக்கிறது.

மேற்கோள்கள்

வெளியிணைப்புக்கள் 

http://www.chemicalbook.com/ChemicalProductProperty_EN_CB9726110.htm
http://www.chemicalbook.com/CAS%5Cmol%5C39430-51-8.mol
https://www.sigmaaldrich.com/US/en/product/aldrich/318108 
https://upload.wikimedia.org/wikipedia/commons/thumb/7/72/Pope.svg/22px-Pope.svg.png

குரோமியம்(III) சேர்மங்கள்
அசிட்டேட்டுகள்
ஐதராக்சைடுகள்
ஒருங்கிணைவுச் சேர்மங்கள்
ஒடுக்கிகள்
குரோமியம்-ஆக்சிசன் சேர்மங்கள்
மருத்துவக் கல்லூரி அனுமதி முறைகேடு வழக்கு

மருத்துவக் கல்லூரி அனுமதி முறைகேடு வழக்கு, மருத்துவக் கல்லூரி மாணவர் சேர்க்கைக்கு முறைகேடாக அனுமதி அளித்த வழக்கில், இந்திய அரசின் முன்னாள் அமைச்சர் அன்புமணி ராமதாஸ் உள்ளிட்டோர் மீது குற்றச்சாட்டுகள் பதிவு செய்ய தில்லி சிபிஐ சிறப்பு நீதிமன்றம் உத்தரவிட்டுள்ளது. அன்புமணி உள்ளிட்ட சிலர் மீது
தொடர்ந்த வழக்கில் இரண்டாம் ஆண்டுக்கு அனுமதி அளித்தது சரிதான் என உச்ச நீதிமன்றம் தீர்ப்பளித்தது.
ஆனாலும் இந்த வழக்கு இன்னும் முடித்து வைக்கப்படவில்லை.

பின்னணி 
2004 - 2009ஆம் ஆண்டு காலத்தில் அகில இந்திய காங்கிரஸ் கட்சி தலைமையிலான கூட்டணி அரசில் அன்புமணி ராமதாஸ், இந்திய அரசின் சுகாதாரத்துறை அமைச்சராக இருந்த போது, உத்தர பிரதேச மாநிலம், ரேபரேலியில் உள்ள ரோஹில்கண்ட் மருத்துவக் கல்லூரி மருத்துவமனைக்கு முறைகேடாக அனுமதி வழங்கியதாக குற்றச்சாட்டு எழுந்தது. இந்த வழக்கு இந்திய உச்ச நீதிமன்றத்தின் தலையீட்டின் பேரில், கடந்த 2009 ஆம் ஆண்டு லக்னோ நீதிமன்றத்தில் இருந்து தில்லி சிபிஐ நீதிமன்றத்திற்கு மாற்றப்பட்டது. மேலும் மத்திய பிரதேசம் மாநிலம் இந்தூரில் உள்ள இண்டெக்ஸ் மருத்துவக் கல்லூரி மருத்துவமனைக்கு சட்ட விரோதமாக அனுமதி வழங்கியதாகவும் சிபிஐ வழக்கு பதிவு செய்தது. இந்த மருத்துவக் கல்லூரிக்கு தேவையான ஆசிரியர்கள், ஆய்வக வசதிகள் இல்லாத நிலையில், இந்திய மருத்துவ கவுன்சில் மற்றும் உச்சநீதிமன்ற விசாரணைக் குழுவின் பரிந்துரைகளை மீறி, இரண்டாம் ஆண்டு மாணவர் சேர்க்கைக்கு இந்திய நடுவண் அரசின் முன்னாள் அமைச்சர் அன்புமணி அனுமதி வழங்கியதாக குற்றம் சாட்டப்பட்டுள்ளது.

மேற்கோள்கள் 

இந்தியாவில் ஊழல்
வாகாடகப் பேரரசு

வாகாடகப் பேரரசு (Vakataka Empire)  (Vākāṭaka), (ஆட்சிக் காலம்: கி. பி 250 - 500), இந்தியாவின் தக்கானப் பகுதியில் கி. பி மூன்றாம் நூற்றாண்டில் தோன்றிய இந்திய இந்துப் பேரரசாகும். இப்பேரரசு வடக்கே மால்வா மற்றும் குஜராத் பகுதியிலிருந்து, தெற்கே துங்கபத்திரை ஆறும், மேற்கே மகாராஷ்டிரம் வரையும், கிழக்கே தற்கால சத்திஸ்கர் வரை பரவியிருந்தது. விந்தியசக்தி மன்னர் கி. பி 250-270இல் தோற்றுவித்த இப்பேரரசை, கி. பி 250 முதல் 500 வரை தொடர்ந்து பல வாகாடக அரசர்கள் ஆட்சி செய்தனர். இப்பேரரசின் தலைநகராக தற்கால மகாராஷ்டிர மாநிலத்தில் உள்ள  வாசிம் நகரம் ஆகும்.இப்பேரரசின் அரசர்கள் பலர் அஜந்தா குகைக் கோயில்கள் எழுப்பினர். கலை, இலக்கியம் செழித்தது.

வாகாடகப் பேரரசு, தக்கானப் பீடபூமியில், சாதவாகனர்களுக்குப் பின்னர் தோன்றியதும்,  குப்த பேரரசுக்கு சமகாலத்திய பேரரசாகும். 
 
குப்த பேரரசர் இரண்டாம் சந்திரகுப்தர், தன் விதவை மகளை, வாகாடக இளவரசருக்கு திருமணம் செய்து கொடுத்ததின் மூலம்,  வாகாடகர்களின் ஆதரவுடன் 4ஆம் நூற்றாண்டில் மேற்கு சத்திரபதிகளை வென்று குஜராத்தை, குப்த பேரரசுடன் இணைத்துக் கொண்டார். 

வாகாடகப் பேரரசர் அரிசேனன் ஆதரவில், அஜந்தா குகைச் சிற்பங்களும், இலக்கியங்களும், கலைகளும் செழித்தோங்கியது.

வாகாடகப் பேரரசர்கள்
 விந்தியசக்தி கி. பி 250 - 270 
 முதலாம் பிரவரசேனன் 270-330

பிரவரசேனருக்குப் பின்பு வாகாடகப் பேரரசு, பிரவரபுர-நந்திவர்தன கிளை மற்றும்  வட்சகுல்மா கிளை இரண்டு குலங்களாக பிரிந்து வாகாடகப் பேரரசின், மத்திய இந்திய பகுதிகளையும், தக்கானப் பகுதிகளையும் பிரித்துக் கொண்டு ஆண்டனர்.

பிரவரபுர - நந்திவர்தன கிளை பேரரசர்கள்
 முதலாம் உருத்திரசேனன் (வாகாடக மன்னன்)|முதலாம் உருத்திரசேனன்]] 330–355
 முதலாம் பிரிதிவிசேனர் 355–380
 இரண்டாம் உருத்திரசேனர்  380–385
 பிரபாவதிகுப்தா (பெண்ணரசி) 385–405
 திவாகரசேனர்  385–400
 தாமோதரசேனர் (இரண்டாம் பிரவரசேனர்) 400–440
 நரேந்திரசேனர் 440–460
 இரண்டாம் பிரிதிவிசேனர் 460–480

வட்சகுல்மா கிளையின் பேரரசர்கள்

 சர்வசேனர்  330–355
 இரண்டாம் விந்தியசக்தி (விந்தியசேனர்) 355–400)
 இரண்டாம் பிரவரசேனர் 400–415
 தெரியவில்லை  (415–450)
 தேவசேனர்  (450–475)
 அரிசேனன்  (475–500)

வட்சகுல்மா கிளை
வாடாகப் பேரரசின் பிரவரசேனரின் இரண்டாம் மகன் சர்வசேனர் வட்சகுல்மா கிளையை நிறுவினார். தற்கால மகாராஷ்டிரம் மாநிலத்தின் வாசிம் நகரத்தை தலைநகராக்க் கொண்டு தக்கானத்தை ஆண்டவர். இவர் ஆண்ட பகுதி சாகித்திரி மலத் தொடருக்கும் கோதாவரி ஆற்றுக்கு இடையே அமைந்தது. வட்சகுல்மா கிளையினர் பௌத்த சமயத்தை ஆதரித்தனர். அஜந்தா பௌத்த குகைக் கோயில்களை எழுப்பினர்.

வீழ்ச்சி
தண்டி எழுதிய  தசகுமார சரித்திரம்  எனும் காவியத்தின்படி, வாகாடக குலத்தின் ஹரிசேனரின் மகன் அரச நீதியை மறந்து நாட்டை மறந்திருந்ததால், மக்களும் நீதிநெறிகளின்றி வாழ்ந்தனர். இவ்வாய்ப்பினை நன்கு பயன்படுத்தி வடக்கு கன்னட நாட்டு அரசர், தக்கான வாகாடகப் பேரரசை வீழ்த்தியதாக அறியப்படுகிறது.

மேற்கோள்கள்

அடிக்குறிப்புகள்

 The Vākātaka-Gupta Age: Circa 200-550 A.D., by Ramesh Chandra Majumdar, Anant Sadashiv Altekar.Published by Motilal Banarsidass Publ., 1986. .

வெளி இணைப்புகள்
  History of Maharashtra 
 Vakataka Rule In Telangana 
 Online Excerpts of The Vākātaka-Gupta Age: Circa 200-550 A.D.

இந்தியப் பேரரசுகள்
இந்துப் பேரரசுகள்
தெலங்காணா வரலாறு
மகாராட்டிர வரலாறு
பிளாட்டினம்(II) அசிட்டேட்டு

பிளாட்டினம்(II) அசிட்டேட்டு (Platinum(II) acetate) என்பது ஊதா நிறத்தில் உள்ள ஓர் அணைவுச் சேர்மமாகும். தொடர்புடைய பலேடியம் அனைவுச் சேர்மம் போல இது வர்த்தகரீதியாகக் கிடைப்பதில்லை. பிளாட்டினம்(II) அசிட்டைல் அசிட்டோனேட்டு  இதற்குப் பதிலாக  பிளாட்டினம் வேதியலுக்கான தொடக்கப் பகுதியாக செயல்படுகிறது.

தயாரிப்பு 

பிளாட்டினம்(II) அசிட்டேட்டு தயாரிப்பதற்கு பல்வேறு தயாரிப்பு முறைகள் அறியப்பட்டுள்ளன. உதாரணமாக, சோடியம் அறுவைதராக்சிபிளாட்டினேட்டை நைட்ரிக் அமிலத்தில் கரைத்துத் தயாரிக்கலாம் என்று விக்கின்சன் விவரித்துள்ளார். இக்கலவையை அசிட்டிக் அமிலம் சேர்த்து சூடாக்கினால் பிளாட்டினம்(II) அசிட்டேட்டு தோன்றுகிறது. அதிகப்படியான நைட்ரிக்  அமிலத்தை ஃபார்மிக் அமிலம் சேர்த்து ஒடுக்க வினையின் மூலமாக நீக்கலாம். விக்கின்சன் குழுமத்தினர் இத்தயாரிப்பு முறையின் முடிவுகளில் பெரும் வித்தியாசங்களை உண்டாக்கினர்.

வெள்ளி அசிட்டேட்டை பிளாட்டினம் (II) குளோரைடுடன் சேர்த்து   பிளாட்டினம்(II) அசிட்டேட்டு தயாரிக்கும் முறையை  எம். பசாட்டோ கண்டறிந்தார். இவ்வினையில் வெள்ளி(I) ஆலைடு பிர்த்தெடுக்கும் முகவராகப் பயன்படுத்தப்படுகிறது. விளைபொருளாக இரண்டு அசிட்டிக் அமில மூலக்கூறுகள் கொண்ட நான்கு பகுதியுள்ள அணைவுச் சேர்மம் உருவாகிறது

மேற்கோள்கள் 

ஒருங்கிணைவுச் சேர்மங்கள்
பிளாட்டினம்(II) சேர்மங்கள்
அசிட்டேட்டுகள்
1927 கேஎல்எம் போக்கர் எப்.VIII விபத்து

1927 கேஎல்எம் போக்கர் எப்.VIII விபத்து  (1927 KLM Fokker F.VIII crash) 1927 ஆம் ஆண்டு,  ஆகத்து 22ஆம் திகதியில் நிகழ்ந்த விமான விபத்து.  கேஎல்எம் போக்கர் எப்.VIII வானூர்தி, வால்பகுதியில் பழுது அல்லது கட்டமைப்புத் தோல்வியின் காரணமாக இங்கிலாந்தின் கென்ட், கீழ்நதி ( Underriver) என்ற பகுதியில் விபத்துக்குள்ளானதில் ஒருவர் கொல்லப்பட்டார், 8 பேர் பேர் படுகாயங்களோடும், 2 பேர் சிறுகாயத்துடன் உயிர்தப்பினர். .

மேற்கோள்கள்

உப இணைப்புகள்
வானூர்தி விபத்தின் படிமம் I
வானூர்தி விபத்தின் படிமம் II

1927 இல் வானூர்தி விபத்துகளும் நிகழ்வுகளும்
அக்ரிலிக் அமிலம்

அக்ரிலிக் அமிலம் (Acrylic acid) என்பது  CH2=CHCO2H என்ற மூலக்கூற்று வாய்ப்பாடு கொண்ட ஒரு  கரிம வேதியியல்   சேர்மமாகும். மிகவும் எளிமையான நிறைவுறாத கார்பக்சிலிக் அமிலமான  இச்சேர்மத்தின் ஐயுபிஏசி பெயர் புரொப்-2-ஈனாயிக் அமிலம் என்பதாகும். இச்சேர்மத்தில் வைனைல் தொகுதியானது  கார்பாக்சிலிக் அமில நுனியில் நேரடியாகச் சேர்ந்துள்ளது. இதுவொரு நிறமற்ற நெடியற்ற நீர்மம் ஆகும்.	அக்ரிலிக் அமிலம் நீர், ஆல்ககால், ஈதர் மற்றும்  குளோரோஃபார்ம் முதலியவற்றில் எளிதில் கரையக்கூடியது ஆகும். ஒவ்வொரு ஆண்டும் ஆயிரம் கிலோடன்களுக்கு மேல் இது உற்பத்தி செய்யப்படுகிறது.

தயாரிப்பு 

எத்திலீன் மற்றும்  பெட்ரோல் தயாரிக்கும் போது உடன்விளைபொருளாகத் தோன்றும்  புரொப்பிலீனை  வளிம நிலையில் ஆக்சிசனேற்றி  முதலில் அக்ரோலின் என்ற பொருளைப் பெறவேண்டும். பின்னர் இதனை 300 0 செல்சியசு வெப்பநிலையில் மாலிப்டினம்-வனேடியம் கலவை முன்னிலையில் ஆக்சிசனேற்றம் செய்து  அக்ரிலிக் அமிலம் தயாரிக்கலாம்.

CH2=CHCH3  +  1.5 O2   →  CH2=CHCO2H  +  H2O

அக்ரிலிக் அமிலமும் அதன் எசுத்தர்களும் வணிக ரீதியாக முக்கியத்துவம் கொண்டவை என்பதால் பல்வேறு தயாரிப்பு முறைகள் பின்பற்றப்பட்டன. ஆனால், நாளடைவில் சுற்றுச்சூழல் மற்றும் பொருளாதார காரணங்களை முன்னிட்டு பெரும்பாலான முறைகள் தடைசெய்யப்பட்டுவிட்டன. முற்காலத்தில் அசிட்டிலீனை ஐதரோ கார்பாக்சிலேற்றம் செய்து  அக்ரிலிக் அமிலம் தயாரித்தார்கள். 
HCCH  +  CO  +  H2O   →  CH2=CHCO2H

இவ்வினையில்  அசிட்டிலீன், கார்பன் ஓராக்சைடு, நீர் ஆகிய மூன்றையும் சேர்த்து நிக்கல் வினையூக்கியின் முன்னிலையில்  உயர் அழுத்தத்தில் இவை வினைப்படுத்தப்பட்டன. புரொப்பீனை அமோனியாக்சிசனேற்றம் செய்யும் பொழுது  உண்டாகும்  அக்ரிலோநைட்ரிலை  நீராற்பகுப்பு செய்தும் அக்ரிலிக் அமிலம் தயாரிக்கலாம். அமோனியம் வழிப்பொருட்களும் உடன் விளைவதால் இம்முறை நிறுத்தப்பட்டது. எத்தனோன் மற்றும் எத்திலீன் சயனோவைதரின் 
கொண்டு தயாரிக்கும் முறைகளும் தடை செய்யப்பட்டன. 
டௌ இரசாயன நிறுவனம்  மற்றும் அவர்களின் பங்குதாரர்களான ஓபிஎக்சு உயிர்தொழில்நுட்பவியல் நிறுவனத்தார் இணைந்து சர்க்கரையை நொதித்தலுக்கு உட்படுத்தி அக்ரிலிக் அமிலம் தயாரிப்பதற்கான முன்னோடியான  ஐதராக்சிபுரொப்பியானிக் அமிலம் தயாரிக்கும் முயற்சியில் ஈடுபட்டுள்ளனர். இதன் மூலம் பசுமைக்குடில் வாயு விளைவுகளைக் குறைக்கலாம் என்று நம்பப்படுகிறது

வினைகள் மற்றும் பயன்கள் 

அக்ரிலிக் அமிலம், கார்பாக்சிலிக் அமிலத்துடன் வினைபுரிகிறது. ஆல்ககாலுடன் வினைபுரியும் பொழுது தொடர்புடைய  எசுத்தர்களை உருவாக்குகிறது. எசுத்தர்கள் மற்றும் அக்ரிலிக் அமிலத்தின் உப்புகள் பொதுவாக அக்ரிலேட்டுகள் (புரொப்பியனேட்டுகள்) எனப்படுகின்றன. மெத்தில், பியூட்டைல், ஈத்தைல் மற்றும் 2-எத்திலெக்சில்-அக்ரிலேட்டு என்பவை மிகப்பொதுவான ஆல்கைல் எசுத்தர்களாகும்.
அக்ரிலிக் அமிலம் மற்றும் அதனுடைய எசுத்தர்கள் தமக்குள் இணைந்து (பல்லக்ரிலிக் அமிலமாக மாறும் வினை) அல்லது அவற்றின் ஒருபடி சேர்மங்களுடன் (அக்ரிலமைடுகள், அக்ரிலோநைட்ரைல், வைனைல் சிடைரின் மற்றும் பியூட்டாடையீன்) அவற்றின்  இரட்டைப் பிணைப்புகளில் வினைபுரிந்து ஓரின ஒருபடிகள் அல்லது இணை பலபடிகளை உருவாக்குகின்றன. இவை பல்வேறு நெகிழிகள் தயாரிப்பில் பயன்படுகின்றன.

பாதுகாப்பு 
அக்ரிலிக் அமிலம் தோலை எரிக்கும் தன்மை கொண்டதும் எரிச்சலுடையதும் சுவாசித்தால் நச்சுத்தன்மை உடையதும் ஆகும்.

மேற்கோள்கள்

வெளி இணைப்புகள் 

 National Pollutant Inventory: Acrylic acid
CDC - NIOSH Pocket Guide to Chemical Hazards - Acrylic acid

{{Authority control}

ஒற்றைப்படிகள்
வினைல் சேர்மங்கள்
அபாயகரமான காற்று மாசுகள்
கரி ஆனந்தசங்கரி

கரி ஆனந்தசங்கரி (Gary Anandasangaree) என அழைக்கப்படும் சத்தியசங்கரி ஆனந்தசங்கரி கனடிய அரசியல்வாதியும், லிபரல் கட்சி உறுப்பினரும், மனித உரிமை வழக்கறிஞரும், கனடிய அமைச்சரும் ஆவார். இலங்கைத் தமிழரான இவர் 2015 அக்டோபர் 19 இல் நடைபெற்ற பொதுத் தேர்தலில் லிபரல் கட்சியின் சார்பில் இசுக்கார்பரோ-ரூச் பார்க் தொகுதியில் போட்டியிட்டு வெற்றி பெற்று முதற்தடவையாக நாடாளுமன்றம் சென்றார். 2023 சூலை 26 முதல் இவர் முடிக்குரியோர்-பூர்வகுடியினர் உறவுகளுக்கான அமைச்சராக உள்ளார்.

கரி இலங்கையின் முன்னாள் நாடாளுமன்ற உறுப்பினரும்  தமிழர் விடுதலைக் கூட்டணியின் தலைவருமான வீ. ஆனந்தசங்கரியின் இரண்டாவது மகன் ஆவார். இலங்கையில் பிறந்த இவர் தனது 10வது அகவையில் 1983 இல் தனது தாயாருடன் கனடாவிற்குப் புலம்பெயர்ந்தார். ரொறன்ரோவில் உள்ள ஓஸ்குட் ஹால் சட்டப் பள்ளியில் சட்டம் பயின்று 2006 இல் பட்டம் பெற்றார். பின்னர் ரொறன்ரோவில் வழக்கறிஞராகப் பணியாற்றினார். கனடிய லிபரல் கட்சியில் இணைந்து அரசியலில் நுழைந்தார். புதிதாக உருவாக்கப்பட்ட இசுக்கார்பரோ-ரூச் பார்க் தொகுதியில் அக்கட்சியின் சார்பில் போட்டியிட்டு அவரை எதிர்த்து போட்டியிட்ட பழைமைவாதக் கட்சியின் வேட்பாளரைத் தோற்கடித்து நாடாளுமன்றம் சென்றார்.

குடும்பம்
கரி ஆனந்தசங்கரி ஹரிணி சிவலிங்கம் என்பவரைத் திருமணம் செய்துள்ளார். இவர்களுக்கு பைரவி, சகானா என இரண்டு பெண் பிள்ளைகள் உள்ளனர்.

விருதுகள்
கரி ஆனந்தசங்கரி இரண்டாம் எலிசபெத் மகாராணியின் வைர விழா மற்றும் பொன் விழா விருதுகளைப் பெற்றிருக்கிறார்.

மேற்கோள்கள்

வாழும் நபர்கள்
கனேடியத் தமிழ் அரசியல்வாதிகள்
தமிழ் வழக்கறிஞர்கள்
கனடிய இலங்கைத் தமிழ் வம்சாவளி மக்கள்
மாங்கனீசு(II) நைட்ரேட்டு

மாங்கனீசு(II) நைட்ரேட்டு (Manganese(II) nitrate) என்பது Mn(NO3)2. என்ற மூலக்கூற்று வாய்ப்பாடு கொண்ட ஒரு  கனிம வேதியியல்  சேர்மமாகும். ஒவ்வொரு வாய்ப்பாட்டு அலகும், ஒரு Mn2+ நேர்மின் அயனியும் இரண்டு NO3−NO3− எதிர்மின் அயனியும் சேர்ந்து உருவாகிறது. பொதுவாக நான்கு நீரேற்று வகை Mn(NO3)2·4H2O பரவலாகக் காணப்பட்டாலும்  நீரிலி வகைச் சேர்மத்துடன் ஒரு நீரேற்று மற்றும் அறுநீரேற்றுகள் இருப்பதாக அறியப்பட்டுள்ளன. இவற்றில் சில சேர்மங்கள் மாங்கனீசு ஆக்சைடு தயாரிப்பதற்கான முன்னோடிகளாக விளங்குகின்றன.

தயாரிப்பு 
மாங்கனீசு கார்பனேட்டை நீர்த்த நைட்ரிக் அமிலத்தில் கரைத்து மாங்கனீசு(II) நைட்ரேட்டு தயாரிக்கப்படுகிறது. :
MnCO3  +  2 HNO3   →   Mn(NO3)2  +  H2O  +  CO2
மாங்கனீசு ஈராக்சைடு மற்றும் நைட்ரசன் ஈராக்சைடு ஆகியவற்றைப் பயன்படுத்தியும் மாங்கனீசு(II) நைட்ரேட்டு தயாரிக்கலாம்.

பண்புகள் 
மாங்கனீசு(II) நைட்ரேட்டின் நீர்த்த கரைசல்களை 300° செல்சியசு வெப்பநிலைக்குச் சூடுபடுத்தும் போது இச்சேர்மம் வெப்பச் சிதைவுக்கு உட்பட்டு MnO2 மற்றும் NO2 ஆகியச் சேர்மங்களைத் தருகிறது. மேலும் அதிகமான வெப்பநிலைக்குச் சூடுபடுத்தினால் MnO2 ஆக்சிசனை இழந்து Mn2O3  மற்றும் Mn3O4. சேர்மங்களாக மாறுகிறது.

மேற்கோள்கள் 

மாங்கனீசு(II) சேர்மங்கள்
நைட்ரேட்டுகள்
ஆதிவாசி

ஆதிகுடிகள் (Adivasi) (ஆதிவாசி) என்ற ஒரே சொல்லில் அழைக்கப்படும் பல்வேறு மலையின மக்கள் தெற்கு ஆசியாவின் தொல்மூத்த குடியினராகக் கருதப்படுகின்றனர். 2011 மக்கட்தொகைக் கணக்கெடுப்பின்படி இந்திய மக்கட் தொகையில் 8.6% பங்கு வகிக்கின்றனர். நேப்பாளத்தில் 40% மக்கள் ஆதிகுடிகளாவர். இந்தியாவிலும், நேப்பாளத்திலும்  மலைசார் சிறுபான்மை இனத்தவராக சுருங்கியுள்ளனர். பங்களாதேசிலும் சிறுபான்மையினராக உள்ள இம்மக்கள் அங்கும் ஆதிவாசி என்ற பொதுப்பெயரிலேயே அழைக்கப்படுகின்றனர். நேப்பாளத்தில் மாதேஷ் என்ற பகுதியைப் பூர்வ நிலமாகக் கொண்டவர்கள் மாதேஷி எனப்படுவர். இலங்கையில் வெட்டா என்ற பகுதியைச் சேர்ந்த பூர்வ குடிகள் சிங்களத்தில் வெட்டா என்று அழைக்கப்படுகின்றனர். பிறப்பிடத்திற்கு உரியவர்கள் என்ற பொருளில் நேபாளத்தில் இவர்கள் ”ஜனஜாதி” என்று அழைக்கப்படுவதைப் போலவே அதே சொல்லில் இந்தியாவிலும் ஜனஜாதி என்றழைக்கப்படுவதுண்டு. இருந்தாலும் இரு பகுதிகளிலும் அரசியல் ரீதியாக இருவேறுபட்ட ஷா, ராணா அரச பாரம்பரியத்தைச் சேர்ந்தவர்கள். ஆதிவாசி சமூகத்தவர்கள் தற்போது ஆந்திரப் பிரதேசம், பிகார், சத்தீசுகர், குஜராத், மத்தியப்பிரதேசம், மகாராட்டிரம், ஒடிசா, இராஜஸ்தான், தமிழ்நாடு, மேற்கு வங்கம் மாநிலங்களிலும், வடகிழக்கு மாநிலங்களிலும், அந்தமான் நிக்கோபார் தீவுகளிலும் வசிக்கின்றனர். நவீன மயத்தின் பெயரால் நிகழும் சுற்றுச் சூழல் கேடுகளால் பெரும்பாலான ஆதிவாசிக் குறு சமூகங்கள் கடுமையாகப் பாதிக்கப்பட்டுள்ளன. ஆதிவாசி மக்கள் பல நூற்றாண்டுகளாகச் செய்து வந்த பாரம்பரிய விவசாயம் வணிகக் காடுகள் உருவாக்கத்தாலும், தீவிர வேளாண்மையாலும் முற்றாக அழிக்கப்படும் நிலைக்கு ஆளாகியுள்ளது.

ஆதிவாசி – சொற் பொருள்

இந்தியாவில் மலையின மக்களை மலையில் வசிப்பவர்கள் என்ற பொருளில் அடாவிகா என்றும், வனவாசி என்றும் கிரிஜன் (12) என்றும் விளிப்பதுண்டு. ஆதிவாசி என்ற சொல்லுக்கு இயற்கையுடன் இயைந்து வாழும் நிலத்தின் பூர்வ மக்கள் என்பதே பொருள். ஆனால் முரண்நகையாக இவர்கள் பெரும்பாலான மக்களுக்கு நிலம் இல்லை. யாருடைய அதிகாரத்திற்கும் உட்படாமல் வாழ்ந்த பூர்வகுடி மக்கள் பல்வேறு அரசியல் பொருளாதார காரணங்களால் நிலத்தினின்று வெளியேற்றப்பட்டு விட்டனர்.

பழமையில் இந்து மதமும் அவர்களைப் புறக்கணித்தே வந்துள்ளது. பிரித்தானிய ஆட்சியாளர்களோ அல்லது சுதந்திர இந்திய அரசோ அவர்களது வாழ்க்கை மேம்பாட்டிற்குரிய எவ்வித நடவடிக்கையையும் மேற்கொள்ளவில்லை. அவர்களது பின் தங்கிய வாழ்க்கை நிலை தான் நேபாளத்தில் உள்நாட்டுப் போர் தோன்றுவதற்குக் காரணமாக அமைந்தது. அப்போரில் ஆயுதம் ஏந்திய கொரிலாக்கள் பெரும்பாலும் ஆதிவாசிகளே. மேலாதிக்கச் சாதியினரின் அடக்குமுறைக்கு ஆளாகும் இம்மக்களின் அடிப்படையான கோரிக்கை நிலச் சீர்திருத்தம் ஆகும்.

வட கிழக்கு இந்தியாவில் உள்ள பெரும்பாலான ஆதிவாசி மக்கள் பிரித்தானிய காலனிய ஆட்சிக் காலத்தில் மத்திய இந்தியாவில் இருந்து தேயிலைத் தோட்டத் தொழிலுக்காக அழைத்துச் செல்லப்பட்டவர்கள். இவர்கள் பொதுவாக ஆங்கிலத்தில் ட்ரைப்ஸ் என்றே அழைக்கப்படுகின்றனர்.

பட்டியலினப் பழங்குடி மக்கள்

இந்திய அரசின் சட்டம் பகுதி 366 “பழங்குடியினர் அல்லது பழங்குடிச் சமூகம் (STs)”  என்று சட்டரீதியாக வரையறை செய்துள்ளது. பழங்குடி மக்களைத் தனித்த தகுதி வரையறைக்குள் கொண்டு வந்துள்ளது.

அவை பின் வருமாறு:

தனித்த நிலவியல் – சமவெளிக்கு அப்பால் மலை மற்றும் காட்டுப் பகுதியில் பொதுவிடத்தில் கூட்டாக வசிப்பவர்கள்.
பின் தங்கிய நிலைமை – பெரும் பொருளீட்டாத நவீன தொழில் நுட்பங்களுக்கு அப்பாற்பட்ட தொன்மையான வேளாண்மையை வாழ்வாதாரமாகக் கொண்டவர்கள்.

மேற்கோள்கள் 

பழங்குடிகள்
இந்திய இனக்குழுக்கள்
இந்தியாவில் அரசியல் சொல்லாட்சி
அறிஞர் அண்ணா அரசினர் கலைக் கல்லூரி, முசிறி

அறிஞர் அண்ணா அரசினர் கலைக் கல்லூரி, முசிறி இந்தியாவின் தமிழ்நாட்டில் திருச்சிராப்பள்ளி மாவட்டத்திலுள்ள முசிறியில் செயற்பட்டுவரும் தமிழக அரசின் கலைக் கல்லூரியாகும். இக்கல்லூரி 1969ஆம் ஆண்டில் தொடங்கப்பட்டது. தற்போது பாரதிதாசன் பல்கலைக்கழகத்தின் உறுப்புக் கல்லூரியாக செயற்பட்டு வருகிறது.

இதனையும் காண்க 
 திருச்சிராப்பள்ளி மாவட்டத்திலுள்ள கல்வி நிலையங்கள்
 தமிழ்நாடு அரசு கலை மற்றும் அறிவியல் கல்லூரிகள் பட்டியல்

மேற்கோள்கள்

வெளியிணைப்புகள் 

திருச்சிராப்பள்ளி மாவட்டத்திலுள்ள அரசினர் கலைக் கல்லூரிகள்
விஷ்ணுகுந்தினப் பேரரசு

விஷ்ணுகுந்தினப் பேரரசு (Vishnukundina Empire)   இந்தியாவின் தக்காணப் பீடபூமி, ஒடிசா மற்றும் பல தென்னிந்தியப் பகுதிகளை கி. பி 420 முதல் 624 முடிய ஆண்டது.  தக்கான வரலாற்றில் விஷ்ணுகுந்தினப் பேரரசு சிறப்பான பங்களித்தது. 
இப்பேரரசு காலத்தில் தெலுங்கு, சமசுகிருதம் மொழி இலக்கியங்கள் வளர்ந்தன. சிவபெருமானுக்கு கோயில்கள் கட்டப்பட்டது.  பெஜவடா, உண்டவல்லி, பைவரகொண்டா குகைக் கோயில்கள் இப்பேரரசு காலத்தில் உருவாயின. இப்பேரரசை 420இல் நிறுவியவர் இந்திரவர்மன் ஆவார்.

கி. பி 514இல் இப்பேரரசு சுருங்கி தெலுங்கானப் பகுதியை மட்டும் ஆண்டது. இப்பேரரசின் வீழ்ச்சியின் போது, கோதாவரி ஆற்றுக்கு வடக்கே இருந்த கலிங்க நாடு தன்னாட்சி உரிமை பெற்றனர். கிருஷ்ணா ஆற்றுக்கு தெற்கே இருந்த பகுதிகள் பல்லவர்களால் கைப்பற்றப்பட்டன. சாளுக்கிய மன்னர் இரண்டாம் புலிகேசியால் விஷ்ணுகுண்டினப் பேரரசின் பிற பகுதிகள் கைப்பற்றப்பட்டு, கி. பி 624இல் விஷ்ணுகுண்டினப் பேரரசு வீழ்ச்சியுற்றது.

இரண்டாம் புலிகேசி கைப்பற்றிய விஷ்ணுகுந்தினப் பேரரசின் பகுதிகளை நிர்வாகம் செய்ய தன் உடன் பிறப்பான குப்ஜ விஷ்ணுவர்தனை ஆளுனராக்கினான். பின்னாளில்  விஷ்ணுவர்தன் தான் நிர்வகித்த பகுதிகளை  சுதந்திர நாடாக அறிவித்துக் கொண்டு, கீழைச் சாளுக்கியர் எனும் புதிய அரசை அமைத்தான்.

விஷ்ணுகுண்டினப் பேரரசின் ஆட்சியாளர்கள்
 இந்திர வர்மன்
 இரண்டாம் மாதவ வர்மன் கி. பி 440 - 460
 விக்கிரமேந்திர வர்மன்    கி. பி 555 – 569
 இரண்டாம் கோவிந்த வர்மன் கி. பி 573 - 621

மேற்கோள்கள்
 Durga Prasad, History of the Andhras up to 1565 A. D., P. G. PUBLISHERS, GUNTUR (1988)
 South Indian Inscriptions 
 Nilakanta Sastri, K.A. (1955). A History of South India, OUP, New Delhi (Reprinted 2002).

தென்னிந்திய வரலாறு
இந்தியப் பேரரசுகள்
இந்துப் பேரரசுகள்
ஒடிசாவின் வரலாறு
1928 இம்பீரியல் ஏர்வேஸ் விக்கேர்ஸ் வுல்கன் விபத்து

1928 இம்பீரியல் ஏர்வேஸ் விக்கேர்ஸ் வுல்கன் விபத்து (1928 Imperial Airways Vickers Vulcan crash) 1928 ஆம் ஆண்டு சூலை 13ம் திகதி நிகழ்ந்த விமான விபத்து. இம்பீரியல் எயார்வேசு  இயக்கிவந்த விக்கேர்ஸ் வுல்கன் வானூர்தி,  இங்கிலாந்து லண்டன் கிரொய்டன் வானூர்தி தளத்திலிருந்து புறப்பட்ட 3ஆவது மைல் தூரத்தில் புர்லே சர்ரே  அருகே விபத்துக்குள்ளானது. இந்த விபத்தில் 4 பேர்கள் மாண்டனர், 2 பேர்கள் உயிர் தப்பினர். 5 பயணிகள், 1 விமானி இருந்த நிலையில், இது ஒரு சோதனை பறப்பின்போது இயந்திரப்பழுதால் விழுந்து நொறுங்கி விபத்துக்குள்ளானதாக அறியப்படுகிறது.

மேற்கோள்கள்

உப இணைப்புகள்
விபத்தான வானூர்தி- யூ தியுப் காணொளி விவரம்
The Economic Times 1928 Imperial Airways Vickers Vulcan crash

1928 இல் வானூர்தி விபத்துகளும் நிகழ்வுகளும்
கண்வ குலம்

கண்வ குலம் (Kanva or  Kanvayana Dynasty) என்பது தற்கால பிகார் மாநிலமான மகத நாட்டை ஆண்ட ஒரு பிராமண அரச குலமாகும். கண்வ குலத்தினர் கி. மு 75 முதல் கி. மு 30 முடிய 45 ஆண்டுகள் மகத நாட்டை ஆண்டனர்.

சுங்கப் பேரரசின் இறுதி அரசனான தேவபூதியை, கண்வ குலப் பிராமணன் வாசுதேவ கண்வர் கி. மு 75இல்  வெற்றி கொண்டு மகத நாட்டை ஆளத்துவங்கினான்.

மகத நாட்டை நான்கு கண்வ குல அரசர்கள் ஆண்டனர். இறுதியாக கி. மு 30இல் குசானர்களிடம் ஆட்சியை பறிகொடுத்தனர்.

கண்வ குல ஆட்சியாளர்கள்
 வாசுதேவ கண்வர்  கி மு 75 –  66 
 பூமிபுத்திரன்        கி மு  66 – 52 
 நாராயணன்        கி மு  52 –  40 
 சுசர்மன்            கி மு  40 –  30

இதனையும் காண்க
 பிராமண அரச குலங்கள்

மேற்கோள்கள்

Raychaudhuri, Hemchandra Political History of Ancient India, University of Calcutta, 1972.

இந்திய அரச மரபுகள்
மகாபாரதத்தில் நாடுகள்
பிராமண அரச மரபுகள்
கலி. பூங்குன்றன்

கலி. பூங்குன்றன் (பிறப்பு: 15 ஆகஸ்டு 1939) பகுத்தறிவாளர், எழுத்தாளர் மற்றும் கவிஞர் ஆவார். திராவிடர் கழகத் துணைத்தலைவர் மற்றும்விடுதலை நாளிதழின் பொறுப்பாசிரியரும் ஆவார்.'மின்சாரம்' என்னும் பெயரில் இவர் விடுதலையில் எழுதும் கட்டுரைகள் மிகவும் புகழ் பெற்றவை ஆகும்.ஓய்வு ஊதியம் பற்றி எல்லாம் கவலைப்படாமல்,அரசாங்க வேலையை விட்டுவிட்டு,திராவிடர் கழகத்தில் முழு நேரமாகப் பணியாற்ற வந்தவர்.கடந்த 45 ஆண்டுகளுக்கு மேலாக விடுதலையின் பொறுப்பு ஆசிரியராகப் பணியாற்றுபவர்."தகவல் களஞ்சியம்" எனத் தோழமைக் கட்சித்தலைவர்களால் அழைக்கப்படுபவர்.கவிஞர் கலி. பூங்குன்றன் தனக்கு அடுத்து திராவிடர் கழகத்தின் தலைவராக செயல்படுவார் எனத் திராவிடர் கழகத்தின் தலைவர் கி. வீரமணி தஞ்சாவூரில் 23 பிப்ரவரி 2019 அன்று நடைபெற்ற திராவிடர் கழக மாநில மாநாடு மற்றும் சமூக நீதி மாநாட்டின் போது செய்தியாளர்களிடம் தெரிவித்தார்.

பின்புலமும் பணிகளும்
மயிலாடுதுறையில் பிறந்த இவரின் இயற்பெயர் கலியமூர்த்தி. கால்நடைத் துறையில் 22 ஆண்டுகள் பணியாற்றி,  கால்நடை விரிவாக்க அலுவலராகப் பொறுப்பில் இருந்து  விருப்ப ஒய்வு பெற்று  திராவிடர் கழகத்தில் முழுநேர இயக்கப் பணியில் ஈடுபட்டார்.

பெரியார் ஈ. வெ. இராமசாமி, மணியம்மையார்  மற்றும் கி. வீரமணி ஆகியோர் தலைமையில் தொடர்ந்து  இயங்கி வருபவர். விடுதலை (இதழ்)யில் பகுத்தறிவுக் கருத்துகளையும் தமிழின நலம் சார்ந்த எண்ணங்களையும் கட்டுரைகள் வழியாகப் பல ஆண்டுகள் எழுதி வருகிறார். நூல்களும் அவரால் எழுதப்பட்டுள்ளன. மின்சாரம், மயிலாடன் என்னும் புனை பெயர்களில்  விடுதலையில் எழுதி வருகிறார். அவருடைய இரண்டு பெண் மக்களுக்கும்  சாதி மறுப்புத்  திருமணம் செய்து வைத்தார்.

எழுதிய  நூல்கள் 
 திராவிடர் கழகத்தின் அணுகுமுறை 
 சாதி தீண்டாமை ஒழிப்பு அறப்போர் ஏன்?
 தந்தை பெரியாரும் டாக்டர் அம்பேத்கரும் (தொகுப்பு)
 பிள்ளை-யார்?
 இயக்க வரலாற்றில் இராமாயண எதிர்ப்பு 
 பெரியார் ஒரு வாழ்க்கை நெறி 
 தந்தை பெரியார் அறிவுரை 100
 மார்க்சிஸ்டுகளின்  சிந்தனைக்கு 
 செங்கற்பட்டில் சுயமரியாதைச் சூறாவளி 
 மனித வாழ்க்கைக்கு தேவை நாத்திகமா? ஆத்திகமா?
 சமுதாய இயக்கமா ஆர் எஸ் எஸ் ?
 சாமியார்களின் திருவிளையாடல் 
 அனைத்து சாதியினருக்கும் அர்ச்சகர் உரிமை ஏன்?
 ஒற்றைப்பத்தி  பாகம்-1 
 ஒற்றைப்பத்தி  பாகம்-2
 ஒற்றைப்பத்தி  பாகம்-3
 ஒற்றைப்பத்தி  பாகம்-4
 பார்ப்பனப் புரட்டுக்குப் பதிலடி'''
 பெரியார் இல்லாவிட்டால் தமிழகம் (முதல் பதிப்பு 2017)

சான்றுகள்

திராவிட இயக்க எழுத்தாளர்கள்
வாழும் நபர்கள்
1939 பிறப்புகள்
தமிழ் இறைமறுப்பாளர்கள்
மயிலாடுதுறை மாவட்ட நபர்கள்
சாதிய எதிர்ப்புச் செயற்பாட்டாளர்கள்
இந்திய பகுத்தறிவாளர்கள்
பம்பலேஸ்வரி தேவி கோயில்

அருள்மிகு பம்பலேஸ்வரி தேவி கோயில், இந்திய மாநிலமான சத்தீஸ்கரிலுள்ள ராஜ்நாந்துகாவ் மாவட்டத்தில் அமைந்துள்ள டோங்கர்கட்டில் உள்ளது. இந்த கோயில் மலையுச்சியில் அமைந்துள்ளது. தசரா திருவிழாவின்போது ஆயிரக்கணக்கான மக்கள் வந்துசெல்கின்றனர்.

சென்றடைவது
இது மாநிலத் தலைநகரான ராய்ப்பூரில் இருந்து 107 கி.மீ தொலைவில் உள்ளது. மாவட்டத் தலைநகரான ராஜ்நந்துகாவில் இருந்து 40 கி.மீ தொலைவில் உள்ளது. இவ்விரு நகரங்களில் இருந்தும் வந்து செல்வதற்கு பேருந்துகள் இயக்கப்படுகின்றன. டோங்கர்கட்டில் தொடர்வண்டி நிலையம் உள்ளது.

சான்றுகள்

ராஜ்நாந்துகாவ் மாவட்டம்
சத்தீசுகரில் உள்ள இந்துக் கோயில்கள்
மணப்பந்தல் (திரைப்படம்)

மணப்பந்தல் (Manapanthal) 1961ஆம் ஆண்டில் வி. என். ரெட்டி இயக்கத்தில் வெளியான ஒரு தமிழ்த் திரைப்படமாகும். எஸ். எஸ். ராஜேந்திரன், சரோஜா தேவி, ஈ. வி. சரோஜா, எஸ். ஏ. அசோகன். ஆகியோர் முக்கிய கதாப்பாத்திரத்திரங்களில் நடித்திருந்தனர். இத்திரைப்படத்திற்கு விஸ்வநாதன்-ராமமூர்த்தி இசையமைத்திருந்தார். இத்திரைப்படம் தெலுங்கில் இந்திக்கி தீபம் இல்லாளே என்ற பெயரில் வெளிவந்தது. இரண்டும் சப்ரினா (1954) என்ற அமெரிக்கத் திரைப்படத்தின் கதையை ஒட்டியது.

திரைக்கதை 
ராஜசேகரன் (எஸ். ஏ. அசோகன்) ஒரு குடிகாரர், அவருடைய இளைய சகோதரர் குணசேகரன் (எஸ். எஸ். ராஜேந்திரன்) ஒரு வெற்றிகரமான மருத்துவர். இவர்களின் விதவைத் தாய் கண்ணாம்பா (கண்ணாம்பா) ராஜசேகரனை சீர்திருத்த முயன்றார். குணசேகரன் வேறோர் ஊரில் ஒரு விதவை தாய் தருவம்மாவின் (கே. மாலதி) வீட்டில் தங்கியிருக்கிறான். அவளுடைய மகள் மாலதியிடம் (ஈ. வி. சரோஜா) குணசேகரன் ஆர்வம் காட்டினான்.

ஒரு நாள் தனது சொந்த ஊருக்குத் திரும்பும் போது, தொடருந்தில் குணசேகரன் தர்மலிங்கம் (வி. நாகையா) என்ற வயோதிபரையும் அவரது மகள் சுகுணாவையும் (சரோஜாதேவி) சந்திக்கிறான். இருவரும் காதலிக்கிறார்கள், விரைவில் திருமணம் செய்து கொள்ளத் தீர்மானிக்கிறார்கள். இதற்கிடையில், ராஜசேகரனின் தாயார் அவனுக்கு சுகுணாவை நிச்சயித்து திருமணம் செய்விக்கிறார். குணசேகரன், ஒரு விபத்துக் காரணமாக, திருமணத்தில் கலந்து கொள்ள முடியவில்லை. சுகுணாவைப் பின்னர் சந்தித்தபோது, அதிர்ச்சியடைந்தான். ராஜசேகரன் தன் மனைவியையும், சகோதரனையும் சந்தேகப்பட்டு, அவர்களைக் கொல்ல முடிவு செய்கிறார். இதற்கிடையில், கண்ணாம்பா தனது மருமகளுக்கு அனைத்து சொத்துகளையும் விட்டுவிட்டு இறந்து விடுகிறார்.

குணசேகரன் குடிப்பழக்கத்திற்கு அடிமையானதாக நடித்துத் தனது மைத்துனி சுகுணாவிடம் முறைகேடாக நடக்கிறான். சுகுணா அவனைக் கன்னத்தில் அறைகிறாள். இதைப் பார்த்த சுகுணாவின் கணவன் உண்மையை உணர்ந்து அவளிடம் மன்னிப்பு கேட்கிறான். குடும்பம் மீண்டும் ஒன்றிணைந்தது. குணசேகரன் தொடருந்தில் செல்லும் போது, ஓர் இளம் பெண் தற்கொலை செய்துகொள்வதற்காக தண்டவாளத்தில் படுத்திருக்க, தொடருந்து சரியான சரியான நேரத்தில் நிற்கிறது, குணசேகரன் அந்தப் பெண் மாலதி என்பதைக் கண்டுபிடித்து, அவளைத் திருமணம் செய்து கொள்கிறான்.

நடிகர்கள் 
 எஸ். எஸ். ராஜேந்திரன் - குணசேகரன்
 எஸ். ஏ. அசோகன் - ராஜசேகரன்
சரோஜாதேவி - சுகுணா
 ஈ. வி. சரோஜா - மாலதி
ப. கண்ணாம்பா - கண்ணாம்பா
சித்தூர் வி. நாகையா - தர்மலிங்கம்
 கே. ஏ. தங்கவேலு - நவதீனாள் - குணசேகரனின் நண்பன்
 எம். சரோஜா - நவமி - நவதீனாளின் காதலி
 ராமராவ் - நவமியின் தந்தை, சோதிடர்
 கே. மாலதி - தருவம்மா

பாடல்கள் 

கண்ணதாசனின் பாடல்களுக்கு விஸ்வநாதன்-ராமமூர்த்தி இசையமைத்திருந்தனர். பி. பி. ஸ்ரீனிவாஸ், எஸ். சி. கிருஷ்ணன், பி. சுசீலா, டி. எஸ். பகவதி, எஸ். ஜானகி & எல். ஆர். ஈஸ்வரி ஆகியோர் பாடியிருந்தனர்.

தயாரிப்பு 
இத்திரைப்படம் டி. ஆர். ராமண்ணா, டி. ஆர். ராஜகுமாரி ஆகியோரது திரைப்படத் தயாரிப்பு நிறுவனமான ஆர். ஆர். பிக்சர்சு நிறுவனத்தின் தயாரிப்பில் வெளியானது.

வெளியீடும் வரவேற்பும் 
மணப்பந்தல் 1961 சனவரி 14 பொங்கல் வெளியீடாக வெளியிடப்பட்டது. பல திரையரங்குகளில் 100 நாட்களுக்கு மேல் ஓடி வெற்றி கண்டது.

மேற்கோள்கள் 

1961 தமிழ்த் திரைப்படங்கள்
இந்தியத் தமிழ்த் திரைப்படங்கள்
ஈ. வி. சரோஜா நடித்த திரைப்படங்கள்
இந்திய நாடகத் திரைப்படங்கள்
கே. வி. மகாதேவன் இசையமைத்த தமிழ்த் திரைப்படங்கள்
எஸ். எஸ். ராஜேந்திரன் நடித்த திரைப்படங்கள்
எஸ். ஏ. அசோகன் நடித்த திரைப்படங்கள்
சரோஜாதேவி நடித்த திரைப்படங்கள்
சித்தூர் வி. நாகையா நடித்த திரைப்படங்கள்
கே. ஏ. தங்கவேலு நடித்த திரைப்படங்கள்
எயார் கனடா விமானம் 624

எயார் கனடா விமானம் 624 (Air Canada Flight 624 -AC624/ACA6) இரக உள்நாட்டு பயணிகள் வானூர்தி,  2015 மார்ச்சு 29ம் திகதி, உள்ளூர் காலப்படி (03:43 UTC), கனடாவின் ஆளிபக்சு சர்வதேச வானூர்தி தளத்தில் (Halifax International Airport) தரையிறக்க முற்பட்டபோது கடும் பனிப்பொழிவும் குறுகிய ஓடுபாதையும் காரணமாக நிலைநிறுத்த இயலாமையால் விபத்துக்குள்ளானது.

இவ்விபத்தில் உயிராபத்து ஏதுமில்லை என்றபோதிலும், 23 நபர்கள் காயமடைந்து மருத்துவ உதவி பெற்று சென்றனர். எயார் கனடா விமானம் 624 விபத்தின்போது 133 பயணிகளும் விமானிகள் உள்பட 5 சேவைபணியாளர்கள் அதிர்ஷ்டவசமாக (138 அனைவரும்) உயிர் தப்பினர். இருப்பினும் இந்த விபத்தின் காரணமாக  ஓடுபாதை பெரும் சேதமடைந்தமையால் மின்னிணைப்புகள் பழுதடைந்து சிறிதுகாலம் விமானநிலையச் சேவை தடைபட்டிருந்தது.

சான்றாதாரங்கள்

உப இணைப்புகள்
  கனடாவில் பயணிகள் விமானம் விபத்து: அதிஷ்டவசமாக உயிர் தப்பிய 137 பயணிகள். (காணொளி இணைப்பு)   [ ஞாயிற்றுக்கிழமை, 29 மார்ச் 2015, 12:25.10 பி.ப GMT ]
  ஏர் கனடா விமான விபத்து, 23 பேர் காயம்!
 பத்தின் பின்னர் முழுமையான செயற்பாட்டில் ஹலிவெக்ஸ் விமான நிலைய ஓடுபாதை ஏப்ரல் 24, 2015

2015 இல் வானூர்தி விபத்துகளும் நிகழ்வுகளும்
திபெத்தியப் பேரரசு

திபெத்தியப் பேரரசு (Tibetan Empire)  கி. பி 618 முதல் 842 முடிய, லாசாவை தலைநகராகக் கொண்டு, நான்கு பேரரசர்களால், திபெத்திய பீடபூமி மற்றும் கிழக்காசியா,  மத்திய ஆசியா, தெற்காசியாவின் பகுதிகளையும் ஆளப்பட்டது.

திபெத்திய பேரரசர்கள் 
 சோங்சான் காம்போ  618 – 650
 திரைசங் தெச்சென் 756 – 797
 ரால்பாசன்  815 – 838
 லங்தர்மா  838 – 842

வீழ்ச்சி 
பேரரசர் லங்தர்மாவின் இறப்புக்குப் பின் உண்டான வாரிசுரிமைப் போராலும்,  மக்கள் கிளர்ச்சியால் திபெத்திய பேரரசு  வீழ்ச்சியடைந்தது. உள்ளூர் படைத்தலைவர்கள் திபெத்திய அரசை பங்கீட்டுக் கொண்டனர்.

இதனையும் காண்க
 நேபாள திபெத்தியப் போர்

மேற்கோள்கள் 

 Beckwith, Christopher I. The Tibetan Empire in Central Asia: A History of the Struggle for Great Power among Tibetans, Turks, Arabs, and Chinese during the Early Middle Ages''' (1987) Princeton University Press. 
 Lee, Don Y. The History of Early Relations between China and Tibet: From Chiu t'ang-shu, a documentary survey (1981) Eastern Press, Bloomington, Indiana. 
 Pelliot, Paul. Histoire ancienne du Tibet (1961) Librairie d'Amérique et d'orient, Paris
 Powers, John. History as Propaganda: Tibetan Exiles versus the People's Republic of China (2004) Oxford University Press. 
 Schaik, Sam van. Galambos, Imre. Manuscripts and Travellers: The Sino-Tibetan Documents of a Tenth-Century Buddhist Pilgrim (2011) Walter de Gruyter 
 Stein, Rolf Alfred. Tibetan Civilization (1972) Stanford University Press. 
 Zuiho Yamaguchi (1996) “The Fiction of King Dar-ma’s persecution of Buddhism” De Dunhuang au Japon: Etudes chinoises et bouddhiques offertes à Michel Soymié. Genève : Librarie Droz S.A.
 Nie Hongyin 西夏文献中的吐蕃

 வெளி இணைப்புகள் 
 "The Early History of Tibet. From Chinese Sources" S. W. Bushell, The Journal of the Royal Asiatic Society of Great Britain and Ireland'', New Series, Vol. 12, No. 4 (Oct., 1880), pp. 435–541, Royal Asiatic Society of Great Britain and Ireland

சம்மு காசுமீரின் வரலாறு
முன்னாள் பேரரசுகள்
இரண்டாம் பானிபட் போர்

இரண்டாம் பானிபட் போர் (Second Battle of Panipat) வட இந்தியாவை ஆண்ட  தில்லி பேரரசர்  ஹெமுவின் படைகளுக்கும், அக்பரின் போர்ப்படைகளுக்கும் இடையே, 5 நவம்பர் 1556இல் பானிபட் என்ற இடத்தில் போர் நடைபெற்றது போரில் அக்பர் வென்றார்.

பின்னணி

24 சனவரி 1556இல் மொகலாய அரசர் உமாயூன் இறந்த போது, அவரின் மகன் அக்பருக்கு வயது 13. அப்போது மொகலாயர் அரசு காபூல், காந்தகார் மற்றும் பஞ்சாப் மற்றும் தில்லியின் சில பகுதிகளை மட்டுமே கொண்டிருந்தது. 14 பிப்ரவரி 1556இல்  அக்பர் தனது காப்பாளரும் மாமனுமாகிய பைராம் கானுடன் பஞ்சாபில் காலநௌர் பகுதியில் இருந்தார்.

ஹெமு என்பவர், ஆப்கானிய தில்லி ஆட்சியாளர் அடில் ஷாவின் தலைமை அமைச்சராகவும், தலைமைப் படைத்தலைவராகவும் இருந்தவர். ஹெமு என்ற ஹேமசந்திர விக்கிரமாதித்தன் கி. பி 1556இல், தில்லிப் போரில் அக்பரை வென்று தில்லி அரியணை ஏறினார்.

போர்
பானிபட் என்ற இடத்தில் 5 நவம்பர் 1556 அன்று  மொகலாயரின் 10,000 தரைப்படைகள், ஹெமுவின்   30,000 தரைப்படையினருடன் போரிட்டது.  ஹெமுவின் யானைப் படைகள் மொகலாயர் படைகளைத் தாக்கியது. ஒரு மொகலாய வீரனின் வில்லில் புறப்பட்ட அம்பு ஹெமுவின் ஒரு கண்னைத் தாக்கியதால் சுய நினைவை இழந்தார்.
சுய நினைவை இழந்த ஹெமுவைப் பிடித்து அக்பரின் கூடாரத்திற்கு கொண்டு சென்றனர். பைராம் கான் ஹெமுவின் தலையைத் துண்டித்தார்.

போருக்குப் பின்

ஹெமுவின் 120 போர் யானைகளை அக்பரின் படை கைப்பற்றியது. அக்பர் ஆக்ராவையும் தில்லியையும் அதிக எதிர்ப்பின்றி கைப்பற்றி, தில்லி அரியணையில் அமர்ந்தார். மீண்டும் மொகலாயர் பேரரசு தில்லியை ஆளத் துவங்கியது.

மேலும் காண்க
 முதலாம் பானிபட் போர் 
 மூன்றாம் பானிபட் போர்

மேற்கோள்கள்

வெளி இணைப்புகள்

16-ம் நூற்றாண்டுப் போர்கள்
அரியானாவின் வரலாறு
கால்சியம் பெர்மாங்கனேட்டு

கால்சியம் பெர்மாங்கனேட்டு (Calcium permanganate)  என்பது Ca(MnO4)2  என்ற மூலக்கூற்று வாய்ப்பாடு கொண்ட ஒரு கனிம வேதியியல் சேர்மமாகும். கால்சியம் உலோகம் மற்றும் இரண்டு பெர்மாங்கனேட்டு அயனிகள் சேர்ந்து இச்சேர்மம் உருவாகிறது. வலிமையான ஆக்சிசனேற்றியாகச் செயல்படும் இச்சேர்மம் காற்றில் எரியாது ஆனால் எரியும் பொருளின் எரிதலைத் தூண்டுகிறது, எரியும் பொருள் எரிந்து முடிந்தவுடன் இறுதியாக நிற்கும் கலவை வெடிக்க நேரிடலாம். எரியக்கூடிய நீர்மங்கள் கால்சியம் பெர்மாங்கனேட்டுடன் தொடர்பு கொள்ள நேர்ந்தால் உடனடியாக தீப்பிடிக்க நேரிடும். கந்தக அமிலத்துடன் தீப்பற்றலும் பென்சீன், கார்பன் டை சல்பைடு, இரு எத்தில் ஈதர், எத்தில் ஆல்ககால் பெட்ரோலியம் அல்லது இதர கரிமப் பொருட்களுடன் தொடர்பால் வெடித்தலும் நிகழும். இவ்வாறே அசிட்டிக் அமிலம் அல்லது அசிட்டிக் நீரிலியுடன் சேர்க்கப்படும் போது குளிரூட்டப்படாவிட்டால் வெடித்தல் ஏற்படும்.

பொட்டாசியம் பெர்மாங்கனேட்டுடன் கால்சியம் குளோரைடு அல்லது அலுமினியம் பெர்மாங்கனேட்டுடன் கால்சியம் ஆக்சைடு வினைபுரிவதால் கால்சியம் பெர்மாங்கனேட்டு உண்டாகிறது.

பயன்கள் 
பற்களின் வெண்மைக்கு உதவுவதாக நம்பப்படுகிறது.

மேற்கோள்கள்

கால்சியம் சேர்மங்கள்
மாங்கனீசு சேர்மங்கள்
ஆக்சிசனேற்றிகள்
பெர்மாங்கனேட்டுகள்
சான்டோஸ் கால்பந்துக் கழகம்

சான்டோஸ் கால்பந்துக் கழகம் (Santos FC), பொதுவாக சான்டோஸ் என அறியப்படுவது, பிரேசில் நாட்டைச் சேர்ந்த தொழில்முறை கால்பந்து அணியாகும்.  இது பிரேசிலின் சாவோ பாவுலோ மாநிலத்தைச் சேர்ந்த சான்டோஸ் நகரில் அமைந்துள்ளது.  சங்கக் கால்பந்து அணிக்காக முதன்மையாக அறியப்பட்டாலும், இக்கழகம் ஏனைய பல விளையாட்டுப் போட்டிகளிலும் ஈடுபடுகிறது.  இக்கால்பந்து அணி பாவுலிஸ்டா எனப்படும் "சாவோ பாவுலோ" மாநில முதன்மை கால்பந்துத் தொடரிலும், பிரேசிலின் முதன்மையான கூட்டிணைவுத் தொடரான "பிரேசிலியரோ"-விலும் இடம்பெற்று ஆடிவருகிறது.  பிரேசிலியரோ கூட்டிணைவுத் தொடரிலிருந்து தகுதி குறைப்பு செய்யப்படாத ஐந்து அணிகளில் இது ஒன்றாகும்; ஏனையவை, சாவோ பாவுலோ, ஃபிளெமெங்கோ, இன்டர்நேசியோனல் மற்றும் குருசெய்ரோ.

வெளியிணைப்புகள் 

அதிகாரபூர்வ இணையத்தளங்கள் 
 சான்டோஸ் இணையத்தளம் 
  யூட்யூபில் தொகுப்பு சான்டோஸ் கால்பந்துக் கழகம்

மேற்கோள்கள்

காற்பந்தாட்டக் கழகங்கள்
குரோமைட்டு (சேர்மம்)

வேதியியலில் குரோமைட்டு ( chromite) என்பது  CrO−2. எதிர்மின்னயனியைக் கொண்டுள்ள சேர்மங்களைக் குறிக்கும். நேரயனிகளுடன் இறுக்கமாகப் பிணைந்த நிலையில் காணப்படும் இவ்வெதிர் அயனி தனித்து இருப்பதில்லை. மிகவும் பரவலாக அறியப்பட்ட குரோமைட்டு இதே பெயரிலுள்ள FeCr2O4 என்ற மூலக்கூற்று வாய்ப்பாடு கொண்ட ஒரு கனிமம் ஆகும். இதைத்தவிர பல குரோமைட்டுகள் அறியப்படுகின்றன.

பெரும்பாலான குரோமைட்டுகளின் வாய்ப்பாடு  MCrO2 அல்லது MCr2O4,என்றே அமைகிறது. Cr(III) அயனியைக் கொண்டுள்ள பிற எதிர்மின்னயனிச் சேர்மங்களும் குரோமைட் என்ற வகைப்பாட்டுக்குள் இடம்பெறுகின்றன. உதாரணமாக, அறுசயனோகுரோமைட்டு மற்றும் அறு ஐதராக்சிகுரோமைட்டுகள் முறையே  [Cr(CN)6]3− மற்றும்  [Cr(OH)6]3−,எதிர்மின்னயனிகளால் ஆனவையாகும். ஐயுபிஏசி முறை பெயரிடும் திட்டத்தில் குரோமைட்டுகள் குரோமேட்டு(III) என்று வழங்கப்படுகின்றன இருப்பினும் இம்முறையிலான பெயர் அரிதாகவே பின்பற்றப்படுகிறது. 
 
குரோமியம்(III) ஆக்சைடுடன் உலோக ஆக்சைடுகள் வினைபுரிவதால் குரோமைட்டுகள் உருவாகின்றன:
Cr2O3 + MgO   →   MgCr2O4.

குரோமைட்டுச் சேர்மங்களான FeCr2O4 போன்றவற்றை கோட்பாட்டு அளவிளான அமிலமான HCrO2 குரோமசு அமிலத்தில் இருந்து தருவிக்க இயலும். ஆனால் இவ்வினச்சேர்மம் தனித்து அறியப்படவில்லை.

மேற்கோள்கள்

குரோமியம்(III) சேர்மங்கள்
ஆக்சி எதிர்மின்னயனிகள்
குரோம் ஆரஞ்சு

குரோம் ஆரஞ்சு (Chrome orange) அல்லது குரோம் சிவப்பு (chrome red) என்பது ஈயம்(II) குரோமேட்டு மற்றும் ஈயம்(II) ஆக்சைடு  (மூலக்கூற்று வாய்ப்பாடுகள் முறையே, PbCrO4 மற்றும் PbO) சேர்மங்கள் இணைந்து உருவாகும் ஆரஞ்சு வண்ண நிறமியாகும். ஈயம்(II) சேர்மங்களை குரோமேட்டுடன் சேர்த்து காரக் கரைசலில் வீழ்படிவாக்குதல் மூலமாக குரோம் ஆரஞ்சு நிறமி தயாரிக்கப்படுகிறது. குரோம் மஞ்சள் உடன் லை எனப்படும் காரநீர் சேர்த்து சூடுபடுத்தியும் இதைத் தயாரிக்க முடியும். ஈயம் மற்றும் அறு இணைதிறன் குரோமியம் இரண்டையும் பெற்றிருப்பதால் குரோம் ஆரஞ்சு ஒரு நச்சுப்பொருளாகும்.  

முற்காலத்தில் சாயங்களில் நிறமியாக குரோம் ஆரஞ்சு பயன்படுத்தப்பட்டது. தற்பொழுது ஈயம் மற்றும் அதன் சேர்மங்களை சாயத்தில் இருந்து நீக்கும் திட்டத்தால் இதைப் பயன்படுத்துவது சட்டப்பூர்வமாகத் தடை செய்யப்பட்டுள்ளது.

மேற்கோள்கள் 

கனிமவேதியியல் நிறமிகள்
ஈயம்(II) சேர்மங்கள்
குரோமியம் சேர்மங்கள்
தாமிரபரணி இராச்சியம்

தாமிரபரணி இராச்சியம் அல்லது தம்பபன்னி இராச்சியம் என்பது இலங்கையினதும் இராசரட்டை இராச்சியத்தினதும் பண்டைய நிருவாக மையம் ஆகும். அது பொ.கா.மு. 543 இல் தற்கால இலங்கையின் முதலாவது சிங்களக் குடியேற்றத்துடன் ஆரம்பமாகி பொ.கா.மு. 505 வரை நிலவியது. தாமிரபரணியில் பண்டைய இந்தியாவிலிருந்து தன் பெற்றோரால் துரத்தியடிக்கப்பட்ட ஓர் இளவரசனான விஜயன் மட்டுமே அரசனாக இருந்தான்.

பெயர்
தம்பபன்னி எனும் பெயர் தாம்ரபரணி அல்லது தாம்ரவர்ணி எனும் சமற்கிருதப் பெயரிலிருந்து ஏற்பட்டதாகும். இது விஜயனும் அவனது தோழர்களும் வந்திறங்கிய இடத்தில் அவர்கள் தொட்ட மண் செப்பு நிறத்தில் அல்லது வெண்கல நிறத்தில், அஃதாவது தாமிர நிறத்தில் காணப்பட்டதனாலாகும். இதனைத் தழுவியே தாமிரபரணி எனப் பெயரிடப்பட்டது.  இப்பெயரே கிரேக்க மொழியில் தப்ரபேன் என்றும் பாளி மொழியில்  தம்பபன்னி என்றும் குறிப்பிடப்படுகிறது.

மேலும் பார்க்க 
 இலங்கை வரலாறு
 இலங்கையின் ஆட்சியாளர்களின் பட்டியல்

மேற்கோள்கள்

வெளி இணைப்புகள்
 வரலாற்றுக் கண்ணோட்டத்தில் இலங்கையின் இடப் பெயர்கள் 
 பண்டைய யாழ்ப்பாணம், எம். சி. இராசநாயகம்
 விஜயனின் வருகை
 விஜயன் மன்னனும் (பொ.கா.மு. 543-504) அவனது பின்வந்தோரும்
 விஜய மன்னன் (இலங்கையின் முதலாவது அரசன்) (பொ.கா.மு. 550 – பொ.கா.மு. 512)
 பொ.கா.மு. 483 – இலங்கையில் ஆரியர் வருகை 
 இலங்கைக்கு விஜயனின் வருகை தற்செயலானதா? 
 முதலாவது சுதந்திரப் போர்

இலங்கை இராசதானிகள்
அசிட்டோனைடு

கரிம வேதியியலில் அசிட்டோனைடு ( acetonide) என்பது ஒரு வேதி வினைக்குழு ஆகும். இவ்வினைக்குழுவானது டையாலுடன் கூடிய அசிட்டோனின் கீட்டாலால் ஆக்கப்பட்டுள்ளது.  சமபுரொப்பைலிடின் கீட்டால் என்பது வேதிமுறைப்படியான சரியான பெயராக இருக்கும் என்று கருதப்படுகிறது. 1,2 மற்றும் 1,3 டையால்களுக்குரிய பொதுவான பாதுகாப்புக் குழுவாக இக்குழு இருக்கிறது . நீர்த்த அமிலக் கரைசலால் நீராற்பகுப்பு செய்து இப்பாதுகாப்புக் குழுவை டையாலில் இருந்து நீக்க முடியும்.
  
புரணித்திரலனைய அசிட்டோணைடுகள் தோல் மருத்துவத்தில் மருந்தாகப் பயன்படுத்தப்படுகின்றன. ஏனெனில் அதீதக் கொழுப்பு விருப்பப் பண்பினால் இவை தோலில் நன்கு ஊடுருவும் எனக் கருதப்படுகிறது.

புளுகுளோரோலோன் அசிட்டோனைடு
புளுவோசினோலோன் அசிட்டோனைடு
மூவமிசினோலோன் அசிட்டோனைடு

ஒரு பாதுகாப்புக் குழுவாக அசிட்டோனைடு பயன்படுகிறது என்பதற்கு உதாரணமாக, சிக்கலான கரிமத் தொகுப்புவினையான நிக்காலவ் டாக்சால் மொத்தத் தொகுப்பு என்ற வினையைக் கூறலாம். சர்க்கரை மற்றும் சர்க்கரை ஆல்ககால்களுக்கு இச்சேர்மம் சோல்கீட்டால் வடிவில் பொதுவானதொரு பாதுகாப்புக்குழுவாக இருக்கிறது.

மேலும் காண்க
அசிட்டோபீனைடு
அக்ரோலீனைடு
அமினோபென்சால்
வளையபென்டனோனைடு
பென்டனோனைடு

மேற்கோள்கள் 

பாதுகாப்புக் குழுக்கள்
வேதி வினைக்குழுக்கள்
காமரூப பேரரசு

காமரூப பேரரசு அல்லது பிராக்ஜோதிஷ்புரம் (Kāmarūpa or Pragjyotisha),  இந்தியாவின் வடகிழக்கில் தேவா பேரரசுக்குப் முன்னர் எழுச்சி கொண்ட  அசாமியப் பேரரசாகும். இப்பேரரசு 350 முதல் 1140 ஆண்டு முடிய மூன்று அரச குலங்கள், தற்கால குவகாத்தி, திஸ்பூர் மற்றும் துர்ஜெயா   ஆகிய நகரங்களை தலைநகராகக் கொண்டு ஆண்டனர்.
இப்பேரரசில் தற்கால அசாமின் பிரம்மபுத்திர சமவெளி,  பூடான், வங்காளம் மற்றும் பிகாரின் சில பகுதிகள் இருந்தன.

மகாபாரத காவியத்தில் ஜோதிஷ்புரம்  நகரத்தைப் பற்றியும், அதனை ஆண்ட மன்னர்களின் பெயர்கள் குறிப்பிடப்பட்டுள்ளது.

பேரரசைக் குறித்த ஆதாரங்கள்
புவியியல் மற்றும் வரலாற்று அறிஞர் தாலமியின் குறிப்புகளில், இப்பேரரசின் மக்களை கிராதர்கள்  எனப்படும் மலைவாழ் மக்கள் எனக் குறிப்பிடுகிறார்.

அசோகரின் அலகாபாத் தூண்களில் காமரூபம் மற்றும் தேவா நாட்டை ஆண்ட மன்னர்களை பிராத்யாந்த நிரிபதிகள்   எனக் குறிப்பிட்டுள்ளது.

காமரூபம் பேரரசின் ஆட்சியாளர்கள்

வர்மன் அரச குலத்தினர் 350–650 
 புஷ்யவர்மன் 350 - 374  காமரூப பேரரசை நிறுவியவர்
  சமுத்திர குப்தன் 374–398    
  கல்யாணவர்மன் 422-446 தேவா பேரரசை வென்றவர்
 மகேந்திரவர்மன் 470-494
  நாராயணவர்மன் 494–518
  பூதிவர்மன் 518–542  அஸ்வமேதயாகம் செய்தவர்
 பாஸ்கர வர்மன் 542-566 - கி. பி 643இல் யுவான் சுவாங் பாஸ்கரவர்மனுடன், பிரயாகை எனப்படும் அலகாபாத்தில் நடந்த திருவிழாவில் ஹர்ஷவர்தனருடன் கலந்து கொண்டார். 
 ஸ்திதவர்மன் 566–590 தற்கால வங்காள தேசத்தை வென்றவர்.

காமரூப மிலேச்ச குல அரசர்கள் 650–900 
  சாலஸ்தம்பா 655–670  காமரூப பேரரசின்  ஒரு பகுதிக்கு ஆளுனராக இருந்தவர்,
  விஜயா என்ற விக்கிரஹஸ்தம்பா 
  ஹர்சதேவா என்ற ஹர்சவர்மன்  (725-745)
  இரண்டாம் பாலவர்மன் 
  சலம்பன் 
  ஹர்ஜாரவர்மன்  (815-832)
  வனமால வர்மதேவன்
 ஜெயமாலன் என்ற வீரபாகு  (855-860)
  மூன்றாம் பாலவர்மன்  (860-880)
  தியாகசிம்மன் (890-900)

காமரூப பால அரசமரபு ஆட்சியாளர்கள்

 பிரம்ம பாலன் (900-920)
 இரத்தின பாலன் (920-960)
 இந்திர பாலன் (960-990)
 கோபாலன் (990-1015)
 ஹர்சபாலன் (1015-1035)
 தர்மபாலன் (1035-1060)
 ஜெயபாலன் (1075-1100)
 திம்கியாதேவன் (1110–1126)

மற்றவர்கள் 1123-1140

அடிக்குறிப்புகள்

மேற்கோள்கள்

 

 

இந்தியப் பேரரசுகள்
இந்துப் பேரரசுகள்
அசாம் வரலாறு
வேலநாட்டி சோடர்கள்

வெலநாட்டி சோடர்கள் இவர்கள் கீழைச் சாளுக்கியர்களின் கீழ் போர் வீரர்கள் மற்றும் தளபதிகளாக பணியாற்றினர். பிறகு இவர்கள் தனி ஆட்சி செய்ய தொடங்கினார்கள். இவர்களில் கொங்கா என்பவர் இவ்வரசை தோற்றுவித்தார். தற்போதைய குண்டூர் மாவட்டப் பகுதிகள், வெலநாடு என அழைக்கப்பட்டது.

கிபி 1076 இலிருந்து கிபி 1216 வரைக்கும் அவர்களுக்குத் தொடர்ச்சியான வரலாறு இருக்கிறது. இவர்கள் குண்டூரை ஆண்டவர்கள். பின்னர் வேங்கியில் இருந்தனர். வெலநாட்டு சோழர்கள்  துர்ஜய குடும்பத்தினர் என பல கல்வெட்டுகள் மூலம் அறியலாம். அந்த காலகட்டத்தில் ஆண்ட ஏழு வெலநாட்டு மன்னர்களில் மூன்று பேர் ராஜேந்திர சோழன் என்ற பெயரை வைத்திருந்தனர். பிற்காலத்தில் பாண்டியர்களுக்கும் காகதீய மன்னர்களுக்கும் ஏற்பட்ட போர்களில் இவர்கள் மிகவும் அடிபட்டனர். முடிவில் காகதீயப் பேரரசில் இவர்கள் நாடு அடக்கப்பட்டுவிட்டது.

ஜாயப நாயுடு
ஜாயபநாயுடு அல்லது ஜாயபசேனானி என்பவர் இடைக்காலத்தில் தற்போதைய ஆந்திராவில் உள்ள வாரங்கல் பகுதியை ஆட்சி செய்த காகதீய மன்னர் கணபதி தேவா அவர்களின் இராணுவ தளபதியாக இருந்தார். இவர் கம்மவார் இனத்தைச் சேர்ந்தவர். காகதீய பேரரசர் கணபதி தேவா (1241 CE) கைகளில் வெலநாட்டு சோடர்கள் தோல்வியை தழுவிய பின்னர் பல நாயக்க வீரர்கள் வாரங்கல்லுக்கு இடம் பெயர்வதற்கும் காகதீய இராணுவத்தில் சேர்வதற்கும் வழிவகுத்தது. ஜாயபநாயுடு கம்மநாட்டின் ஒரு வீரம் மிக்க தளபதி ஆவார்த. இவர்காகதீய யானைப்படையின் தளபதியாக நியமிக்கப்பட்டார். ஜெயபா நாயுடுவின் தங்கைகளான நாரம்மா பேரம்மா ஆகிய இருவரையும் காக்கத்திய பேரரசர் கணபதி தேவா திருமணம் செய்து கொண்டார்.

சிங்க இலச்சனை
வேலநாட்டி சோடர்கள் தங்களின் குல அடையாளமாக சிங்க இலச்சினையை பயன்படுத்தினார்கள்.

மேற்கோள்களும் குறிப்புகளும்

மேற்கோள்கள்

இந்திய அரச மரபுகள்
சோழர்